Document ID: 32004D0262

Komisjoni otsus,
17. märts 2004,
teatavate kaitsemeetmete kohta seoses Lõuna-Aafrika Vabariigist pärit registreeritud hobustega
(teatavaks tehtud numbri K(2004) 808 all)
(EMPs kohaldatav tekst)
(2004/262/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/496/EMÜ, millega sätestatakse kolmandatest riikidest ühendusse toodavate loomade veterinaarkontrolli põhimõtted ja muudetakse direktiive 89/662/EMÜ, 90/425/EMÜ ja 90/675/EMÜ, [1] eriti selle artikli 18 lõiget 1,
ning arvestades järgmist:
(1) Nõukogu 26. juuni 1990. aasta direktiivis 90/426/EMÜ hobuslaste liikumist ja kolmandatest riikidest importi reguleerivate loomatervishoiunõuete kohta [2] kehtestatakse seoses hobuste aafrika katkuga võetavad meetmed.
(2) Loomatervishoiu nõuded registreeritud hobuste ajutisel impordil ja impordil ühendusse Lõuna-Aafrika Vabariigi teatavatest osadest kehtestati komisjoni otsusega 97/10/EÜ. [3]
(3) Hobuste aafrika katku puhangut on tunnistatud hobustel, keda peetakse hobuste aafrika katku järelevalvetsoonis Lääne-Kapimaa provintsis ja umbes 40 km kaugusel kooskõlas otsusega 97/10/EÜ moodustatud hobuste aafrika katku vabast tsoonist, mis on ainus piirkond Lõuna-Aafrikas, millest on lubatud eksportida hobuseid teistesse riikidesse.
(4) Lõuna-Aafrika pädevad veterinaarasutused on võtnud vajalikud meetmed haiguse tõrjeks, sealhulgas vastuvõtlike loomade vaktsineerimine puhangust 20 km raadiuses.
(5) Nimetatud haiguse esinemine Lääne-Kapimaa provintsi järelevalvetsoonis võib põhjustada tõsist ohtu ühenduse hobuslastele; vaktsineerimisvõimaluse kasutamine tõvevaba tsooni lähedases piirkonnas välistab lisaks edasise piirkondadeks jaotamise kooskõlas ühenduse õigusaktide ja rahvusvaheliselt heakskiidetud tervishoiustandarditega.
(6) Kuigi ametiasutused on peatanud registreeritud hobuste ekspordi haigusvabast tsoonist liikmesriikidesse, tuleb ühenduse tasandil vastu võtta kaitsemeetmed registreeritud hobuste ajutise impordi, transiidi ja impordi suhtes Lõuna-Aafrika Vabariigist.
(7) Registreeritud hobuste ajutine import, transiit ja import Lõuna-Aafrika Vabariigist tuleks peatada. Olukord tuleks siiski üle vaadata pädevate ametiasutuste esitatud teabe ja haiguse tõrjeks võetud meetmete mõju silmas pidades.
(8) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA OTSUSE:
Artikkel 1
Liikmesriigid keelavad Lõuna-Aafrika Vabariigist pärit registreeritud hobuste ajutise impordi, transiidi ja impordi.
Artikkel 2
Liikmesriigid muudavad Lõuna-Aafrika Vabariigist pärit registreeritud hobuste ajutise impordi, impordi ja transiidi suhtes rakendatavaid meetmeid, et viia need kooskõlla käesoleva otsusega. Meetmetest teatatakse komisjonile.
Artikkel 3
Käesolev otsus on adresseeritud liikmesriikidele.
Brüssel, 17. märts 2004

Labels: 3
18
6